CELEX: 32021R1355
Language: mt
Date: 2021-08-12 00:00:00
Title: Regolament ta’ Implimentazzjoni tal-Kummissjoni (UE) 2021/1355 tat-12 ta’ Awwissu 2021 dwar programmi nazzjonali pluriennali għall-kontroll tar-residwi tal-pestiċidi li għandhom jiġu stabbiliti mill-Istati Membri (Test b’rilevanza għaż-ŻEE)

13.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 291/120
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/1355
         tat-12 ta’ Awwissu 2021
         dwar programmi nazzjonali pluriennali għall-kontroll tar-residwi tal-pestiċidi li għandhom jiġu stabbiliti mill-Istati Membri
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2017/625 tal-Parlament Ewropew u tal-Kunsill tal-15 ta’ Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta’ regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, li jemenda r-Regolamenti (KE) Nru 999/2001, (KE) Nru 396/2005, (KE) Nru 1069/2009, (KE) Nru 1107/2009, (UE) Nru 1151/2012, (UE) Nru 652/2014, (UE) 2016/429 u (UE) 2016/2031 tal-Parlament Ewropew u tal-Kunsill, ir-Regolamenti tal-Kunsill (KE) Nru 1/2005 u (KE) Nru 1099/2009 u d-Direttivi tal-Kunsill 98/58/KE, 1999/74/KE, 2007/43/KE, 2008/119/KE u 2008/120/KE, u li jħassar ir-Regolamenti (KE) Nru 854/2004 u (KE) Nru 882/2004 tal-Parlament Ewropew u tal-Kunsill, id-Direttivi tal-Kunsill 89/608/KEE, 89/662/KEE, 90/425/KEE, 91/496/KEE, 96/23/KE, 96/93/KE u 97/78/KE u d-Deċiżjoni tal-Kunsill 92/438/KEE (Regolament dwar il-Kontrolli Uffiċjali) (1), u b’mod partikolari l-Artikolu 19(3) tiegħu,
         Billi:
         
                     (1)
                  
                  
                     Ir-Regolament (UE) 2017/625 jistabbilixxi regoli għall-kontrolli uffiċjali u attivitajiet uffiċjali oħra mill-awtoritajiet kompetenti tal-Istati Membri sabiex tiġi vverifikata l-konformità mal-leġiżlazzjoni tal-Unjoni, fost l-oħrajn fil-qasam tas-sikurezza tal-ikel f’kull stadju tal-produzzjoni, tal-ipproċessar u tad-distribuzzjoni. Dan jipprevedi regoli speċifiċi dwar kontrolli uffiċjali b’rabta ma’ sustanzi li l-użu tagħhom jista’ jwassal għal residwi ta’ dawk is-sustanzi fl-ikel u fl-għalf.
                  
               
                     (2)
                  
                  
                     Ir-Regolament (UE) 2017/625 iħassar l-Artikolu 30 tar-Regolament (KE) Nru 396/2005 tal-Parlament Ewropew u tal-Kunsill (2), li madanakollu jibqa’ applikabbli sal-14 ta’ Diċembru 2022, diment li ma tiġix stabbilita data iżjed bikrija minn att delegat. Dak l-Artikolu 30 jistipula rekwiżiti speċifiċi biex jiġu stabbiliti programmi nazzjonali pluriennali għall-kontroll tar-residwi tal-pestiċida bl-użu doppju li jistmaw l-esponiment tal-konsumaturi u l-konformità mal-leġiżlazzjoni.
                  
               
                     (3)
                  
                  
                     L-Artikolu 110 tar-Regolament (UE) 2017/625 jipprevedi r-rekwiżiti minimi għall-kontenut tal-pjanijiet nazzjonali pluriennali ta’ kontroll. Madankollu, dawn ma jqisux l-arranġamenti prattiċi u speċifiċi meħtieġa għall-preparazzjoni ta’ programmi nazzjonali pluriennali għall-kontroll tar-residwi tal-pestiċida.
                  
               
                     (4)
                  
                  
                     Huwa għalhekk xieraq li jiġu stabbiliti rekwiżiti speċifiċi għall-preparazzjoni ta’ programmi nazzjonali pluriennali għall-kontroll tar-residwi tal-pestiċida, li jenħtieġ li jkunu parti mill-pjanijiet nazzjonali pluriennali ta’ kontroll. Huwa partikolarment importanti li niżguraw li r-reġim ta’ kontroll iqis l-użu tal-espożizzjoni tal-konsumaturi u l-konformità mar-Regolament (KE) Nru 396/2005.
                  
               
                     (5)
                  
                  
                     Minħabba li l-Artikolu 30 tar-Regolament (KE) Nru 396/2005 mhux se japplika iżjed mill-15 ta’ Diċembru 2022, jenħtieġ li dan ir-Regolament japplika minn dik id-data ’l quddiem.
                  
               
                     (6)
                  
                  
                     Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            Programmi nazzjonali pluriennali għall-kontroll tar-residwi tal-pestiċida
            
               1.   L-Istati Membri għandhom jistabbilixxu programmi nazzjonali pluriennali għall-kontroll tar-residwi tal-pestiċida, bħala parti mill-pjan nazzjonali pluriennali ta’ kontroll rispettiv tagħhom. Huma għandhom jaġġornaw il-programm pluriennali tagħhom kull sena.
            
            
               2.   Dawk il-programmi għandhom ikunu bbażati fuq ir-riskji u jkollhom l-għan li jistmaw l-esponiment tal-konsumaturi u l-konformità mar-Regolament (KE) Nru 396/2005. Huma għandhom jispeċifikaw mill-inqas dawn li ġejjin:
               
                           (a)
                        
                        
                           il-prodotti li minnhom għandhom jittieħdu kampjuni;
                        
                     
                           (b)
                        
                        
                           in-numru ta’ kampjuni li għandhom jittieħdu u l-analiżijiet li għandhom isiru;
                        
                     
                           (c)
                        
                        
                           il-pestiċidi li għandhom jiġu analizzati;
                        
                     
                           (d)
                        
                        
                           il-kriterji li għandhom jiġu applikati fit-tfassil ta’ dawn il-programmi, inkluż:
                           
                                       (i)
                                    
                                    
                                       il-kombinazzjonijiet ta’ pestiċida u prodott li għandhom jiġu magħżula;
                                    
                                 
                                       (ii)
                                    
                                    
                                       in-numru ta’ kampjuni li għandhom jittieħdu fir-rigward ta’ prodotti domestiċi u mhux domestiċi rispettivament;
                                    
                                 
                                       (iii)
                                    
                                    
                                       il-konsum tal-prodotti bħala sehem mid-dieta nazzjonali;
                                    
                                 
                                       (iv)
                                    
                                    
                                       il-programm ta’ kontroll tal-Unjoni; u
                                    
                                 
                                       (v)
                                    
                                    
                                       ir-riżultati tal-programmi nazzjonali pluriennali ta’ kontroll ta’ qabel.
                                    
                                 
                     
            
               3.   L-Istati Membri għandhom jipparteċipaw fil-programm pluriennali ta’ kontroll tal-Unjoni f’konformità mal-Artikolu 29 tar-Regolament (KE) Nru 396/2005.
            
         
         
            Artikolu 2
            Dħul fis-seħħ u applikazzjoni
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-15 ta’ Diċembru 2022.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-12 ta’ Awwissu 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 95, 7.4.2017, p. 1.
         
            (2)  Ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (ĠU L 70, 16.3.2005, p. 1).